E si copier el Alcalle logar cierto , do es , o si gelo mostrare el querelloso en verdat , que fuer aquende Ebro , o aquende de Pisuerga , o de Duero , deve dar el Alcalle a la sua muger plaço de nueve dias a que embie por el que venga a facer derecho a aquel , quel demanda , e si fuer allende los puertos , devel dar plaço de treinta dias , e si non sopier nada do es , e el querelloso se teme que perdera suo derecho tal como este, deve auer plaço de año e dia, e devel emplaçar en sua casa ante sua muger, o ante los de sua casa ante testigos : e si a ningund de estos plaços non vinier, el Alcalle deve mandar prendar, e entregar al demandador en peños de tanto, e medio, si fallare, en mueble, si non en rais ; e probando el querelloso , ansi como es fuero , e jurando que non es pagado de la debda de toda, nin de parte della , deve vender los peños ansi como es fuero , e entregar al querelloso de sua demanda.